प्रकृतिले अनायस देखाएको यस विनासलीलामा परेर परिवारजन र आफन्त गुमाउनेहरुको पीडा कहिल्यै निको नहुने घाउ बनेको छ । यस दुखद अवस्थाको जति रोदन पोखे पनि मन शान्त हुँदैन । तर नष्ट भएका भौतिक संरचनाहरुको सुरक्षित र बलियो निर्माण गर्न सकिन्छ र गर्नु पनि पर्छ ।यस्तो राष्ट्रिय सङ्कटका बेला सरकारको ज्यादै ठूलो महत्व हुँदो रहेछ । हाम्रो देशको सरकारले पनि यस विपत्तिमा महत्वपूर्ण भूमिका निर्वाह गरेको छ । नेपाली सेना, सशत्र प्रहरी र जनपद प्रहरी समेतले ज्यानको बाजी राख्दै अहोरात्र खटेर नेपाली जनताको उद्धार गरेको कार्य स्तुत्य छ । लोभानी पापानीबाट धेरै टाढा बसेका यी सरकारी संयन्त्रहरुप्रति हामी सम्पूर्ण नेपालीले गर्व गर्नु पर्छ । हामीले नै चुनेर पठाएको सरकारलाई विश्वास गरेर सघाउनुको विकल्प पनि हामीसँग अहिले छैन ।
